"ข้าวพระรามลงสรง" เมนูที่หาทานยากไปทุกที ณ ตอนนี้ ... บางร้านก็รสชาติเปลี่ยนไปจนห่างไกลรสชาติเก่าๆไปทุกที ร้านจึงอังลัก เป็นร้านที่ค่อนข้างใกล้เคียงกับรสชาติที่เคยทานตั้งแต่เด็กมากที่สุด และถือว่าซื้อได้ง่ายที่สุดด้วย 

จึงอังลัก หรือ เจริญพร ... ร้านต้นตำรับหมูสะเต๊ะเจ้าแรกของประเทศ ร้านดั้งเดิมเคยอยู่ใกล้โรงหนังเฉลิมบุรี ไม่ไกลจากเยาวราชถิ่นอาตี๋อาหมวย (บ้านเก่าเค้าเอง) จนย้ายร้านไปอยู่ตรงตลาดสวนหลวง แล้วก็ย้ายอีกครั้งจนมาอยู่บนถนนพระราม 4 นี่เอง 

มาพูดถึงเมนูดีกว่า ... ข้าวพระรามลงสรง เมนูหาทานยากที่มีสารอาหารครบทั้งคาร์โบไฮเดรตจากข้าว โปรตีนจากเนื้อหมู ไขมันจากมันหมูหน่อยที่ติดมา วิตามินและเกลือแร่จากผักบุ้ง ท้หงมดที่เอ่ยมาคงเป็นพระราม ที่พร้อมลงสรงน้ำราดรสชาติคล้ายสะเต๊ะ (แต่ใสกว่า) รสชาติออกหวานๆ มันๆจากถั่ว เพิ่มรสชาติให้กลมกล่อมขึ้นด้วยพริกเผาที่แม้แต่คนไม่ทานเผ็ดก็ทานได้ค่ะ พริกหอมมากค่ะ ถ้าใครอยากตัดเลี่ยนก็เติมน้ำส้มพริกดองได้ค่ะ 

เอาเป็นว่าถ้ามีโอกาสอยากให้ได้ลองนะคะ เมนูที่ต่อไปคงหาทานยากขึ้นเรื่อยๆ สำหรับร้านนี้ก็ไม่รู้ว่ารุ่นต่อไปจะยังทำขายอีกรึเปล่า ... 

ป.ล.เสียดายร้านนี้ไม่มีตับหมู เลยไม่ครบเครื่องพระรามลงสรง (จริงๆมีอีกร้านที่มีครบ แต่ยังไม่มีโอกาสได้ไป ถ้าได้ไปเมื่อไหร่ จะเอาข้อมูลมาฝากอีกทีนะคะ)